Jokaisen varusmiehen on jatkossa tarkoitus harjoitella virtuaaliympäristössä sotimista viikoittain.

Animoidut sotilaat liikkuvat tietokoneen näytöllä. Vuoroin kuuluu näppäimistön ja vuoroin hiiren ääniä. Välillä kuuluu käskyjä, kuten:

- Kertokaa, onko vihollishavaintoja.

- Vihollista, kohdassa 60.

- Sain.

Vaikka moni nuori mies voisi viettää vapaa-aikaansa muutenkin tällaisessa ympäristössä, vihreät maastopuvut, siististi ajetut tukat ja mustat maihinnousukengät kertovat siitä, että Puolustusvoimat on ottanut suuren harppauksen kohti 2010-lukua.

Jokaisen varusmiehen koulutus on siirtynyt osittain tietokoneelle.

Puolustusvoimissa on koulutettu virtuaalisesti aiemminkin, mutta ei vuonna 2017 alkaneessa mittakaavassa.

Kun ennen tietokonepohjaisia harjoitusasemia oli muutama, nyt Puolustusvoimissa on tuhat työasemaa.

Jatkossa jokaisen varusmiehen on tarkoitus harjoitella sotimista virtuaaliympäristössä keskimäärin noin pari tuntia viikossa.

Jokainen varusmies saa jatkossa osan ampuma- ja asekoulutuksestaan virtuaalisesti. JUKKA LEHTINEN

Operaatio Osama

Perimmäisin syy on se, että 2010-luvun tietokonemaailma antaa mahdollisuuden antaa maanpuolustusopetusta myös virtuaalisesti.

Pääesikunnan koulutuspäällikkö, prikaatikenraali Jukka Sonnisen mukaan virtuaalisesti voidaan antaa paitsi halvempaa myös parempaa koulutusta kuin aiemmin.

- Kaikki varusmiehet harjoittelevat jatkossa ase- ja ampumakoulutusta virtuaalisesti. Ensin opetellaan ne täällä sisällä ja sitten mennään ulos, kun osataan, Sonninen sanoo Iltalehdelle.

Käytännön pelinä - tai harjoituksena, kuten asia Puolustusvoimissa ilmaistaan - toimii Virtual Battle Space 3.

Vaikka joku voi pitää tietokonepelaamista pullamössösukupolvelle räätälöitynä vitsinä, sitä se ei ole. Kun Yhdysvaltain armeijan erikoisjoukot surmasivat Taleban-johtaja Osama bin Ladenin vuonna 2011, harjoittelu iskua varten tehtiin nimenomaan VBS:llä.

Myös useiden muiden maiden armeijoissa on vastaavia virtuaalikoulutuksia. Jo nyt Puolustusvoimat on mallintanut oikeat suomalaiset maastot VBS-harjoituksiinsa. Virtuaalimaailmaan voidaan tarvittaessa mallintaa harjoitusvastustajia ja halutessa vaikka minkä tahansa maan joukot kalustoineen.

Nyt kaikkien varusmiesten koulutus on alkumetreillä.

Jatkossa esimerkiksi ampumakoulutuksen harjoittelu voidaan tehdä virtuaalimaailmassa.

- Kun saamme jossain vaiheessa kaikkiin joukko-osastoihin sisäampumasimulaattorin, voimme opetella ampumaan sisällä. Sen jälkeen mennään ampumaradalle ampumaan näytöt ja sen jälkeen sisälle harjoittelemaan tilanneammuntoja. Se moninkertaistaa ampumakoulutuksen, koska (nykyisillä välineillä) ampuminen on kallista.

Pääesikunnan koulutuspäällikkö, prikaatikenraali Jukka Sonninen sanoo, että tekniikan kehittyessä jopa ampumakoulutusta on mahdollista harjoitella virtuaalisesti. Kun saamme jossain vaiheessa kaikkiin joukko-osastoihin sisäampumasimulaattorin, voimme opetella ampumaan sisällä. Sen jälkeen mennään ampumaradalle ampumaan näytöt, Sonninen sanoo. JUKKA LEHTINEN

Se auttaa

Kaartin jääkärirykmentin tietokoneluokassa Helsingin Santahaminassa kuuluu tasaisin väliajoin tiedusteluja siitä, löytyykö vihollisia.

Yksi uuden sukupolven varusmiehistä on kaartinjääkäri Rikhard Korkka, joka harjoitteli tiistaiaamuna partion hyökkäämistä muiden varusmiesten kanssa.

Vaikka periaatteessa eroja oikein harjoitukseen ei pitäisi olla, Korkka myöntää, että ainakin vielä virtuaaliharjoitus tuntuu erikoiselta

- Tämä on meillä vasta toinen kerta, joten varmaan sitten olisi enemmän hyötyä, kun harjoittelisi enemmän. Kyllä minä kuitenkin metsässä mieluummin olisin.

Kaartin jääkärirykmentissä seinälle on heijastettu, missä partiot menevät. Korkka sanookin, että toiminnan voi hahmottaa paremmin, kun kartalla näkyy isomman joukon eikä vain lähimmän varusmiehen eteneminen.

- Kyllähän se auttaa. Varmaan tämä hahmottuu paremmin kuin metsässä oleminen: tässä näkyy tehtävä ja se, mihin on menossa. Kyllä tässä ihan selvät ohjeet on.

Kaartinjääkäri Rikhard Korkka harjoittelemassa Virtual Battle Space 3:lla partion etenemistä. JUKKA LEHTINEN

Juttua korjattu klo 22.09: Varusmiehen nimi on Rikhard, ei Richard Korkka.